Iż-żieda fil-vjolenza u l-ferment kontinwu f'Hong Kong, inkluż l-użu ta' munizzjon attiv, li rriżulta f'korrimenti kritiċi għal mill-inqas persuna waħda, huma inkwetanti ħafna. L-Unjoni Ewropea tħaddan il-pożizzjoni tagħha li t-trażżin, it-tnaqqis tat-tensjoni u d-djalogu huma l-unika triq 'il quddiem. Tabilħaqq, issa huma meħtieġa b'mod ċar aktar minn qatt qabel u joffru l-unika bażi għal soluzzjoni dejjiema. Il-libertajiet fundamentali, inkluż id-dritt ta' assemblea taċ-ċittadini ta' Hong Kong, għandhom jibqgħu jiġu rrispettati u għandha tiġi żgurata l-possibbiltà li jsiru dimostrazzjonijiet paċifiċi. Dawn id-drittijiet għandhom jiġu eżerċitati b'mod paċifiku. Kwalunkwe vjolenza hija inaċċettabbli u kwalunkwe azzjoni mill-awtoritajiet tal-infurzar tal-liġi teħtieġ li tibqa' strettament proporzjonata. Hemm ħtieġa ċara għal sforzi biex tinbena mill-ġdid il-fiduċja bejn il-gvern u l-popolazzjoni. Il-proċess ta' djalogu mibdi dan l-aħħar mill-awtoritajiet huwa l-ewwel pass 'il quddiem apprezzat f'dan ir-rigward. L-Unjoni Ewropea tfakkar fir-relazzjonijiet mill-qrib tagħha ma' Hong Kong taħt il-prinċipju ta' "pajjiż wieħed, żewġ sistemi" u l-interess qawwi tagħha fl-istabbiltà u l-prosperità kontinwi tiegħu. L-UE tagħti importanza kbira lill-livell għoli ta' awtonomija ta' Hong Kong, li għandu jiġi ppreservat f'konformità mal-Liġi Bażika u l-impenji internazzjonali. Ir-rispett kontinwu għad-drittijiet u l-libertajiet fundamentali, u l-indipendenza tal-ġudikatura, jibqgħu essenzjali għall-iżvilupp ta' Hong Kong. Il-Pajjiżi Kandidati l-Maċedonja ta' Fuq*, il-Montenegro* u l-Albanija*, il-pajjiż tal-Proċess ta' Stabbilizzazzjoni u ta' Assoċjazzjoni u kandidat potenzjali l-Bożnija-Ħerzegovina, u l-pajjiżi tal-EFTA l-Liechtenstein u n-Norveġja, membri taż-Żona Ekonomika Ewropea, jallinjaw ruħhom ma' din id-deċiżjoni. *Ir-Repubblika tal-Maċedonja ta' Fuq, il-Montenegro u l-Albanija għadhom jagħmlu parti mill-Proċess ta' Stabbilizzazzjoni u ta' Assoċjazzjoni.